[{"text_idx": "#000000", "text": "Amodau a Thelerau Aelodaeth Gysylltiol"}, {"text_idx": "#000001", "text": "Ariannwyd prosiect Characterisation of Functional Inks gan Lywodraeth Cymru drwy raglen Arbenigedd Academaidd i Fusnesau (A4B). Fel rhan o\u2019r prosiect 12 mis, cymhwyswyd technegau nodweddu rheolegol uwch ar gyfer inciau argraffu swyddogaethol. Drwy gael gwell dealltwriaeth o ymddygiad a nodweddion yr hylifau amlwedd cymhleth hyn, mae modd sicrhau gwell rheolaeth a pherfformiad y mae modd ei ragweld."}, {"text_idx": "#000002", "text": "Gan gydweithio a\u0302 phartneriaid yn y diwydiant, bu\u2019r prosiect yn ymchwilio i nodweddion sychu yr inciau drwy reoleg swmp ac arwyneb a phroffiliau ASII. Ymchwiliwyd hefyd i ffenomenau trosglwyddo wrth i is-haenau inc ryngweithio a sut mae amlffilamentau yn ffurfio wrth i blatiau argraffu wahanu\u2019n ymestynnol. Maes arall yr ymchwiliwyd iddo oedd cyfuno gludedd croeswasgu ac ymestynnol ar y cyd."}, {"text_idx": "#000003", "text": "Meysydd ymchwil o arloesedd ar hyn o bryd yw ymchwilio i reoleg croeswasgu megis fisgo-elastigedd, thicstropedd ac ymddygiad teneuo croeswasgu. Mae hefyd y gallu i ymchwilio i ludedd ymestynnol lle mae\u2019r hylif wedi\u2019i gynnwys rhwng dau bla\u0302t paralel, a chaiff y platiau wedyn eu tynnu oddi wrth ei gilydd i fonitro\u2019r modd y mae\u2019r ffilament yn ffurfio a thorri. Hyd yma, nid yw\u2019r ddau wedi\u2019u cyfuno, ac felly mae hyn yn gysyniad pwysig i\u2019w ystyried o ran inciau argraffu. Yn ystod y broses argraffu, caiff inciau eu croeswasgu yn gyntaf, a gwahaniad ymestynnol wedyn yw\u2019r trosglwyddiad terfynol. Mae maint y croeswasgu a chyflymder y gwahanu yn wahanol ar gyfer prosesau gwahanol, ond y maent yn bresennol ym mhob un o\u2019r prif broses argraffu."}, {"text_idx": "#000004", "text": "Prynwyd offer newydd ar gyfer y prosiect hwn i alluogi\u2019r ti\u0302m i ddatblygu\u2019r gwaith o nodweddu inciau argraffu swyddogaethol."}, {"text_idx": "#000005", "text": "Caiff y Formulaction Horus ASII ei ddefnyddio i ddadansoddi inc yn sychu. Caiff y laser un donfedd ei lewyrchu ar arwyneb yr inc i greu patrwm brith. Wrth i ronynnau a thoddydd yn yr inc symud, mae\u2019r patrwm brith yn newid, a chaiff y newid ei fonitro a chaiff cyfradd y newid ei chofnodi yn ffactor hylifedd. Wrth i\u2019r inc sychu, mae\u2019r symud a\u2019r ffactor hylifedd yn lleihau, a gwelir newidiadau nodedig ar amryw bwyntiau o wlyb, i sych-gyffwrdd, i gwbl sych."}, {"text_idx": "#000006", "text": "Defnyddiwyd camera cyflymder uchel Photron Mini UX100 ynghyd a\u0302\u2019r rheomedr ymestynnol presennol a addaswyd hefyd i ymchwilio i sut mae is-haenau inc yn rhyngweithio a sut mae amlffilamentau yn ffurfio. Defnydd pwysig arall o\u2019r camera cyflymder uchel yw ymchwilio i reomedreg croeswasgu ac ymestynnol cyfunol. Er mwyn mesur hyn, mae angen rheomedr arbennig ac felly defnyddiodd y ti\u0302m y Malvern Kinexus Pro. Mae gan y rheomedr y gallu i gynnal rheoleg croeswasgu hynod fanwl-gywir ac mae hefyd iddo allu fertigol cryf gyda rheolaeth dros gyflymder a grym y gwahanu. Mae cyfuno\u2019r Kinexus Pro a\u2019r Mini UX100 yn rhoi inni\u2019r gallu i groeswasgu\u2019r inc a chynnal dadansoddiad ymestynnol ar unwaith gan ail-greu\u2019r modd y caiff yr inc ei drin yn ystod y prosesau argraffu."}, {"text_idx": "#000009", "text": "Gan ddefnyddio system Formulaction Horus ASII, gallwn nodweddu\u2019r camau sydd wrth i ffilm ffurfio a sychu ar inciau ar draws yr holl brosesau argraffu. Gallwn ddefnyddio unrhyw rai o\u2019r amryw offer argraffu sydd ar gael yng Nghanolfan Argraffu a Chaenu Cymru i greu samplau i\u2019w dadansoddi, ond yn aml, prawf tynnu i lawr syml o dan fesuriad ASII yw\u2019r dull mwyaf priodol o baratoi\u2019r sampl."}, {"text_idx": "#000010", "text": "Gan ddefnyddio technegau a ddatblygwyd o dan brosiect Characterisation of Functional Inks A4B, caiff a samplau a gaiff eu creu eu mesur gan ddefnyddio system laser monocrom i ddadansoddi symudiad gronynnau oddi mewn i\u2019r sampl."}, {"text_idx": "#000011", "text": "Wrth i\u2019r inc sychu ac wrth i ffilm ffurfio, mae proffiliau nodweddiadol yn hylifedd yr inc yn datgelu nodweddion pwysig megis yr amser hyd nes ei fod yn sych-gyffwrdd a hyd nes ei fod yn gwbl sych, neu amser agored. Er enghraifft, mae modd defnyddio\u2019r system i gynyddu cynhyrchiant, gan fod modd rheoli tymheredd y samplau. Mae modd mesur yr amser hyd nes bod yr inc yn gwbl sych ar dymheredd sychu\u2019r broses, gan roi\u2019r hyder i gynyddu\u2019r cyflymder cynhyrchu neu\u2019r potensial i leihau\u2019r tymheredd sychu gan leihau\u2019r defnydd o ynni."}, {"text_idx": "#000012", "text": "Mae llawer o gymwysiadau eraill y gellir eu gwneud o ffurfio inc ac argraffu. I gael mwy o wybodaeth, cysylltwch a\u0302 Dr David Beynon"}, {"text_idx": "#000014", "text": "Cynigwn brofion rheoleg croeswasgu hynod fanwl-gywir gan ddefnyddio technegau nodweddu safonol ac uwch megis proffiliau gludedd croeswasgu a phrofion osgiladu. Ac ychwanegwyd at hyn gyda\u2019r Rheomedr Malvern Kinexus Pro newydd. O gyfuno\u2019r rheomedr hwn a\u0302 delweddu camera cyflymder uchel, mae modd inni roi croeswasgiad i\u2019r inc gyda rheoleg ymestynnol yr inc yn y cyflwr croeswasgedig."}, {"text_idx": "#000015", "text": "Mae mesur yn y ffordd hon yn cyd-fynd yn agos a\u0302\u2019r modd y caiff inciau eu trin yn y broses argraffu, lle caiff yr inc ei groeswasgu gan roleri neu wesgi, yn y rhan fwyaf o brosesau, cyn y trosglwyddiad terfynol i\u2019r is-haen. Wrth i\u2019r inc gael ei drosglwyddo i\u2019r is-haen, daw i gyswllt a\u0302\u2019r is-haen ac wedyn bydd yn llifo\u2019n ymestynnol wrth i\u2019r is-haen a\u2019r pla\u0302t neu\u2019r sgrin wahanu. Mae ffurfiad y ffilament, y llif oddi mewn i\u2019r ffilament, a thoriad y ffilament yn hanfodol i ddiffinio\u2019r nodwedd a gaiff ei argraffu."}, {"text_idx": "#000016", "text": "Mae modd defnyddio\u2019r ffordd hon o fesur gydag amrywiaeth eang o inciau, ac mae\u2019n arbennig o ddefnyddiol er mwyn datblygu inciau swyddogaethol lle mae dyddodi\u2019r inc yn fanwl-gywir, ac mewn ffordd y mae modd ei hailadrodd, yn allweddol ar gyfer perfformiad dyfais."}, {"text_idx": "#000017", "text": "I gael mwy o wybodaeth am sut gallai\u2019r dechneg hon eich helpu, cysylltwch a\u0302 Dr David Beynon"}, {"text_idx": "#000018", "text": "Arweinydd y Prosiect: Dr David Beynon"}, {"text_idx": "#000019", "text": "Ble i ddod o hyd i ni"}]